 Evoluția ideii de reromânizare în perioada interbelică.
Termenul de reromânizare este folosit în perioada interbelică de istorici, etnografi, politicieni, autorități, cadre didactice, preoți, opinia publică în general, desemnând procesul de revenire a românilor secuizați la comunitatea românească. În Dicționarul Explicativ al limbii române termenul românizat se explică prin cel care a trecut (în anumite împrejurări istorice) la naționalitatea română; care a devenit român1 De aici reromânizarea presupune acțiunea de a româniza din nou pe cel care și-a pierdut calitatea de român, termenul fiind folosit cu precădere în ultimii ani ai perioadei interbelice. Sintagmele folosite pentru a denumii sau înlocuii procesul de reromânizare au fost foarte variate. Spre exemplu părintele protopop Aurel Nistor, care este printre primii care atrage atenția asupra necesității inițierii acestui proces, folosește sintagmele: „problema românească din ținuturile secuizate”( în cele mai multe cazuri); „deșteptarea mândriei că sunt români”; „să-i readucă la tot ce e românesc”; „alipirea cât mai strânsă a românilor din Săcuime la Biserica ortodoxă”; „o înviorare a sentimentului și conștiinței românești”; „readucere la matca românească a celor desnaționalizați”; „păstrarea conștiinței naționale românești”; „revenirea la ortodoxie, deci la românism”; „readucerea în patrimoniul nației numai a ce-a fost al nostru”; „să atragem spre noi, de bună voie, pe toți fiii pierduți ai neamului nostru”; „redeșteptarea mândriei și conștiința demnității naționale”; „cunoașterea și soluționarea problemei românești”; „triumf al ideii românești în secuime”; „repararea pierderii că ... mare parte din Românii acestor ținuturi și-au pierdut limba noastră românească”.2  În documentele emanate de Instituția Prefecturii Treiscaune și al Comitetului Cultural Județean Treiscaune, înființat la 17 septembrie 1936, se folosesc sintagmele: „readucere a românilor secuizați”; „readucerii la matcă a românilor secuizați”; „readucerea românilor maghiarizați”; „problema românilor secuizați”; „problema românilor maghiarizați”; „readucerea românilor deznaționalizați”; „problema Românilor pierduți, care revin la matca strămoșească”; „Românii secuizați care cer românizarea numelui”; „revenirii românilor pierduți”; „întoarcerea la matca strămoșească”; „problema readucerii românilor”; „readucerii la patrimoniul național a românilor maghiarizați”; „a readuce pe Românii desnaționalizați la limba și religia lor românească”3 Ținem să atragem atenția asupra faptului că părintele Aurel Nistor nu folosește în nici una dintre scrierile sale și documentele emanate de la dânsul,  termenii de reromânizare și românizare. De asemenea nici în documentele Prefecturii Treiscaune și ale Comitetului Cultural județean apare foarte rar termenul de reromânizare Astfel primul document în care am întâlnit termenul de reromânizare este un proces verbal al ședinței Comitetului Cultural județean, ținută la Prefectura județului Treiscaune, în ziua de 12 octombrie 1937, noțiune folosită de medicul primar al județului, dr. Miron Crețu, privind „concentrarea acțiunii numai asupra comunelor mai mari, unde se poate obține rezultate”4. Aș spune că termenul nu este impus la nivel național de „scăunașii români”. Alți istorici și publiciști definesc reromânizarea ca fiind „acel act de restituire a unui rapt revoltător din patrimoniul nostru etnic, act ce s-a început sporadic în anii 1930 de către autoritățile românești, prin „Astra”, școli, presă, conferință, biserică, etc”5 (Ion I. Russu); descătușarea elementului român înstreinat din familia noastră de către stăpânii de odinioară6 (At. Motogna);  reintrarea în comunitatea sufletească a națiunii7 (prof. univ. dr. I. Matei); refacerea legii românești pentru toți fiii neamului românesc 8 (prof. univ. dr. Onisifor Ghibu); reromânizarea secuizaților9 (Octavian M. Dobrotă); salvarea fiecărui suflet de român, readucând pe toți la matcă10(patriarhul Miron Cristea). 
 În conștiința românilor ardeleni, dar mai cu seamă a celor din regiunea locuită de secui, exista convingerea că o bună parte dintre secui proveneau din rândul românilor autohtoni sau imigranți din exteriorul arcului carpatic. O spunea aceasta bisericile ortodoxe și greco-catolice existente, cimitirele, însemnările de pe cărțile bisericești, numele maghiarizate de origine română pe care le aveau cât și religia ortodoxă sau greco-catolică pe care o îmbrățișau, fiind bine cunoscut faptul că ungurii, sașii sau secuii nu au trecut niciodată la o religie „tolerată” sau „semitolerată”, cum era cea ortodoxă sau greco-catolică. Această convingere a fost consolidată prin asemănarea portului, tradițiilor, înfățișării  așezărilor și locuințelor, fapt remarcat de Simon de Keza, încă din secolul al XIII-lea, care mai afirma că „amestecându-se cu blachii, se spune că folosesc alfabetul lor”.11 Istoricul Nicolae Iorga argumenta acest „act de restituire” pe baza faptului că va înțelege oricine că acela care merge la biserica românească și se zice Olah, acela este om de-al nostru și avem tot dreptul și datoria de a-l reclama, chiar dacă nu le-ar plăcea acelora care ni l-au luat. Il vom lumina și va înțelege și el că numele și legea cer, ca un compliment necesar limba. Atât și nimic mai mult.12 Mai mult, măsuri de maghiarizare luate de autoritățile de la Budapesta, vizând construirea unui Stat Național Unitar Maghiar de 30 milioane unguri, la sfârșitul secolului al XIX-lea și începutul secolului XX,  măsuri impuse în domeniul religiei, învățământului, culturii și economiei (ANEXA nr. 1), erau vii în memoria românilor ardeleni La toate acestea a contribuit și originea incertă a secuilor, tezele privind originea lor fiind și astăzi numeroase și controversate, studiile intreprinse de diferiți istorici germani, sași, români, maghiari tind să demonstreze apartenența acestora la huni, avari, pecenegi, adunătură de grăniceri, unguri albi sau români. Că o parte a secuilor proveneau din rândul românilor o recunosc chiar cercetători maghiari. Astfel, profesorul Barabas Endre în lucrarea Emigrarea secuilor și situația ungurilor din România scria în anul 1901: Nu e o poveste când propovăduim că o mulțime de moșii secuiești sunt legate și transcrise pe băncile valahe și săsești, a cărei urmare este că românismul pătrunde cu putere irezistibilă în județele Trei Scaune, Ciuc și Odorhei, înființând una după alta parohii românești,(?) așa că resturile românești, așezate aici ca păstori, care s-au maghiarizat deja, astăzi (1901 n.n.), în urma prinderii de putere a valahismului, se întăresc și se reromânizează cu ajutor dinafară învățând din nou limba lor uitată”13.

 În acest context nu este de mirare că au apărut diferite curente cultural-spirituale și naționale privind „redeșteptarea românilor deznaționalizați”. Pentru prima dată, după proclamarea Marii Uniri de la 1918, o referire la problema recuperării pierderilor etnice provocate de maghiarizarea românilor în ținuturile locuite de secui, s-a pus în cadrul adunării generale a despărțământului ASTRA Treiscaune, de către preotul Aurel Nistor. Problema este reflectată într-un document oficial, din 28 februarie 1919, constând dintr-o telegrama adresată „cu ocaziunea reorganizării Despărțământului Asociațiunii pentru Literatura Română și Cultura Poporului Român ... d-lui Șef al Resortului Cultelor, Sibiu” (Vasile Goldiș - 2 decembrie 1918 – 15 martie 1919, din Consiliul Dirigent n.n.)14, conținând următorul text: Ținuturile Treiscaune sunt acelea, care au îndurat mai mult de pe urmele asupritorilor, pe cari vitregia soartei ni-l dau ca stăpân. Mare parte din Românii acestor ținuturi și-au pierdut limba noastră românească. Pentru repararea acestor pierderi ne-am întrunit astăzi în Sf. Gheorghe, în mare adunare, ca să reorganizăm „Asociațiunea pentru Literatura Română și Cultura Poporului Român. Cu această ocazie Vă adresăm Domnule Șef prinosul simțămintelor noastre.15 Tot cu această ocazie au mai fost trimise telegrame M.S. Ferdinand I, Regele tuturor Românilor și istoricului Nicolae Iorga, profesor universitar la București, dar în acestea neconsemnând acest aspect. Problema va fi expus însă într-o scrisoare ulterioară adresată savantului de preotul Aurel Nistor, președintele ales al Despărțământului Treiscaune, care a apărut și în publicația marelui istoric, Neamul Românesc,  din anul XIV, nr. 227/14 octombrie 1919, sub titlul Se ivesc zorile la românii din secuime (Anexa nr. 2), din care redăm un fragment semnificativ în acest sens:  Cei mai încarnați secui sunt în Trei Scaune. Aici au persecutat cu o ură asiatică tot ce e românesc. Ba mergeau în ura lor până acolo încât contestau existența românilor în județ, susținând că sunt secui românizați în decursul timpului … Acești frați ai noștri trebuie întâi salvați din ghiarele maghiarismului, să învețe din nou limba românească, să îmbrace iar portul românesc, să simtă și să trăiască ca români. Aceasta și-a pus-o ca țintă conducătorii români din județ, având a stabili însă un plan de muncă întocmit și executat cu multă tragere de inimă16. Și biserica greco-catolică de la Blaj, prin mitropolitul Vasile Suciu, a ridicat problema revenirii la matcă a secuizaților redactând un memoriu în acest sens pe care l-a înaintat Ministerului Cultelor în anul 1920.17 În Odorhei primul care lansează ideea reromânizării a fost Octavian M. Dobrotă, cel care a cerut înființarea liceului „Șt. O. Iosif” în anul 1923,  care a susținut-o în conferința publică ținută în sala festivă a  acestei instituții, căreia i-a fost, trei ani, director, și în Anuarul căreia, în anul 1924, și-a fixat, drept normă de viață, lupta pentru readucerea secuizaților.18
 O altă pagină important înscrisă în complexul proces de readucere la matca etnică a românilor secuizați a preotului protopop Aurel Nistor, o reprezintă expunerea susținută la Conferința adunării general a secției Sibiu a Asociației Clerului „Andrei Șaguna”, care a avut loc în orașul Sfântu Gheorghe, la 14 iulie 1927, intitulată Mijloace pentru întărirea bisericii ortodoxe române din Săcuime în care subliniază faptul că problema românismului în Săcuime, aci [este]  identic cu ortodoxismul … de aceea și în căutarea mijloacelor pentru întărirea în viitor a Bisericii ortodoxe din Săcuime vom da în mod natural de aceleași mijloace, care servesc și la întărirea conștiinței entice românești. În continuare părintele protopop prezintă pe larg metode, căi și mijloace practice și imediat realizabile, scoase din experiența unei vieți întregi în Săcuime și verificată prin munca continuă, prin lupta grea și prin suferințe mari19 (Anexa nr. 3). 
Un moment important în evaluarea rezultatelor politicii culturale românești cât și a evoluției procesului de „întoarcerea la matca strămoșească a secuizaților” l-a constituit Congresul Cultural al Asociațiunii pentru Literatura Română și Cultura Poporului Român ASTRA, desfășurat la Sibiu, în zilele 24-26 aprilie 1930, numit de Dimitrie Gusti și „Primul Parlament al Culturii Românești”20 Au luat parte reprezentanți ai Ministerului Instrucțiunii Publice, Ministerului muncii, sănătății și ocrotirilor sociale, Bisericilor românești din Transilvania, Reuniunilor corpurilor cadrelor didactice – învățători, profesori secundari și universitari -, Academiei Române, Societăților Culturale din toată țara fiind susținute și dezbătute în cele trei zile ale Congresului astrist 36 de rapoarte și teme, printre acestea și Problema Culturii românești în ținutul Săcuilor (ANEXA nr. 4), raportor fiind prof. univ. dr. Sabin Oprean, din Cluj. Raportorul delimitează spațiul geografic locuit de secui, numărul locuitorilor secui (550.000) și localităților locuite de ei (429), procentul secuilor în totalitatea locuitorilor (81,4%) și gradul de secuizare al românilor (16%) concluzionând că: Majorităţi româneşti avem azi în 29 sate, în unele însă, chiar formând majoritate, Românii sunt pe jumătate săcuizaţi; de exemplu în Micfalău şi Doboli-de-jos. Minorităţi româneşti avem încă şi azi în alte peste 300 de sate şi în toate oraşele ţinutului. Aproape peste tot locul însă unde Românii sunt în minoritate, mai mult sau mai puţin sunt săcuizaţi în limbă, îşi păstrează însă religia românească, dar în studiile și cercetările sale a arătat cu dovezi multiple, că circa 50% din Săcuii de azi sunt Români săcuizaţi în decursul veacurilor, Români, cari au rupt toate legăturile cu românismul, complect asimilaţi de Săcui. Rezumând situaţia de azi, avem în Ţinutul Săcuilor, Români adevăraţi vreo 60.000, Români pe jumătate săcuizaţi, cam 30.000 şi elemente etnice de origine românească, azi complect săcuizate peste 200.000. Românii adevăraţi sunt pe la marginea ţinutului, Români săcuizaţi, ca limbă, dar de religie românească sunt în majoritatea oraşelor şi satelor din interiorul ţinutului, iar Români complect săcuizaţi găsim în toate satele şi oraşele Săcuimii.21 Anul 1918 nu a schimbat nimic. Limba maghiară a rămas stăpână în instituțiile de stat și relațiile zilnice, secuizarea românilor continuă nestânjenită ca şi înainte de unire, dimpotrivă se poate spune că dela unire încoaci impetuozitatea de cucerire a elementului săcuesc s'a intensificat mult.22 Pornind de la realitățile concrete, a faptului că readucerea la matcă a secuizaților este un vis, procesul desfășurându-se în sens invers, profesorul clujean propunea Congresului cultural următoarea strategie: Problema culturii româneşti în Săcuime trebuie privită mai mult prin prisma unei defensive culturale. E bine să subliniem acest cuvânt de defensivă, ca să nu fie răstălmăcită şi chiar dela început compromisă eventuala mişcare culturală românească care se va porni în Săcuime. Va trebui să fie însă o defensivă activă, nu pasivă. Defensiva noastră culturală va avea de scop nu slăbirea Săcuilor, ci întărirea Românilor, nu desnaționalizarea altora, ci românizarea şi reromânizarea complectă a elementelor etnice româneşti, nu proselitism religios, în paguba bisericilor minoritare, ci conservarea şi fortificarea credinţei româneşti, acolo unde scânteia ei mai licăreşte încă, nu provocarea inutilă a urei de rasă şi religioasă, ci afirmarea conştiinţei şi spiritului românesc la Românii din Săcuime. Și continua: Dacă generaţia actuală va fortifica la maximum posibil elementul conştient şi deplin românesc din Săcuime, dacă va readuce şi câştiga pentru românismul integral pe Românii de jumătate săcuizaţi, adecă pe cei ce şi-au păstrat încă religia românească, dar şi-au pierdut limba şi dacă astfel îi va reuşi să împedece definitiv orice tentativă directă sau indirectă de săcuizare a lor, dacă va face ca dreptul limbii şi culturii româneşti să fie integral respectat şi în Săcuime, credinţa mea este, că a făcut foarte mult şi a pregătit admirabil terenul în vederea sforţărilor culturale viitoare.23 Pozitiv a fost faptul că problema reromânizări, termen folosit de profesorul clujean, pe deplin justificat, a ajuns prin intermediul participanților și a presei, ai cărei reprezentanți au participat în număr mare, în atenția opiniei publice românești. Dar nu și al guvernaților, așa cum recunoștea și Nicolae Iorga în articolul său Reromânizarea în „secuime, apărut în publicația din Odorhei, Glas Românesc în Regiunea Secuizată, peste 6 ani de la Congresul Culturii Astrei, în aprilie 1936: Zi „reromânizare”, dar, se pare, că problema e încă, din nenorocire, aceea a împiedicării unei reromânizări, care continuă înaintea orbului de la fața locului și a celor dezinteresați de la centru.24 Ca de obicei în perioada interbelică, dar și astăzi, nu a existat și nu există o preocupare principală a guvernanților, o atitudine coordonată, unitară, perpetuă și obligatorie pentru toate partidele, pentru toate guvernele, scria și profesorul Octavian M. Dobrotă, în februarie 1936, în aceiași publicație. Și continua: Ce folos că prefectul de azi dă tot sprijinul său bunelor intenții românești, dacă cel de mâine nici nu le bagă în seamă? Ce folos că un prefect a adus notari români, iar celălalt i-a scos din slujbă?! Sau, este atitudine reromanizatoare, când ministrul își trimite învățători români în județ și revizorul școlar îi șicanează, până sunt forțați să plece din județ?!25
Alături de Biserică și „Astra” un rol împortant în difuzarea și cunoașterea problemei secuizaților, în perioada interbelică, l-a avut presa scrisă din fostele județe Ciuc, Odorhei și Treiscaune. Caracterizând cele 35 de publicații care au apărut în perioada 1921-1940 putem spune că acestea au avut ca obiective: „să acopere golul reprezentat de lipsa publicațiilor românești”, „să lupte pentru afirmarea mai puternică a importanței și rolului elementului românesc”, dar și împotriva manifestărilor șovine și revizioniste maghiare. Semnau frecvent în coloanele ziarelor din zona secuizată principalele personalități ale vieții culturale românești și colaboratori din afara județelor. Pentru problematica pusă în discuție putem sublinia câteva publicații semnificative: Gazeta Ciucului, redactor-șef Teodor Chindea; Școala noastră, Vasile Chele președintele Comitetului de redacție; Astra Ciucului, conducător Constantin Ștefan Vicol; Buletinul Astra – Despărțământul Central al județului Treiscaune, redactori dr. Ioan Vintilă și Eugen Sibianu;  La noi – în județul Treiscaune, director dr. Vicențiu Rauca-Răuceanu; Era Nouă, redactori Ioan Stoenac, Nicolae Vleja, Niță Buzea, Neamul nostru, director fondator I.N. Țuțuianu; Oituzul, director fondator Dr. Valeriu Bidu; Secuimea, Odorhei, girant responsabil Ghe. N. Gârnețiu; Glas românesc în regiunea secuizată, Odorhei, redactor-șef Octavian M. Dobrotă. Putem remarca în conținutul publicațiilor modul frontal și demn de abordare a celor mai presante probleme cu care se confruntau comunitățile românești din fostele județe Ciuc, Odorhei și Treiscaune: întărirea administrației românești și integrarea zonei în realitățile socio-economice, culturale, politice și administrative ale României Mari, consolidarea bisericii strămoșești, sprijinirea învățământului în limba română, revitalizarea tradițiilor românești, aducerea la matcă a românilor maghiarizați etc. În coloanele ziarelor amintite apăreau cu regularitate sinteze monografice, studii sociologice, etnografice și demografice, evocări, portrete, reportaje, știri, fotografii, toate foarte importante în reconstituirea vieții cotidiene și scrierea istoriei locale.26
Cu toate că, încă din primăvara anului 1922, mitropolitul Nicolae Bălan  a atras atenția că ,,problema românească din ținutul secuizat trebuie să fie o problemă de stat, realizată prin Biserica Strămoșească,27 autoritățile centrale românești s-au implicat târziu și cu timiditate. Venirea guvernului Gheorghe Tătărăscu, la începutul anului 1934, a însemnat un pas pe calea implicării guvernanților în problema românească din zonă. Pasul a fost făcut de ministrul Instrucțiunii Publice, Cultelor și Artelor, Dr. Constantin Angelescu, care, ascultând strigătele luptătorilor din „Secuime” s-a hotărât să se ocupe de aproape de cei ce-și pierduseră limba și legea strămoșească. Cea dintâi măsură a fost să oblige liceele și școlile normale, mai ales din țara mamă, la patronarea câte unui sat secuizat, ducându-i, deocamdată, clopot, troiță, cărți și odăjdii de slujbă, spre a se înfiripa iarăși vechile altare la care se închinaseră. Paralel, a intensificat campania pentru construcția școlilor de stat, care să paralizeze acțiunea șovinistă a celor confesionale maghiare, atât de numeroase în județele „secuiești” Echipe noi de învățători destoinici și gata de sacrificiu au fost trimise în atâtea comune, spre a se face apostolii deșteptării fraților îngenuchiați.28 Un al doilea pas se pare al face Parlamentul României. Pe 6 aprilie 1935, pentru prima dată de la făurirea României Mari, deputatul de Odorhei M. Constantinescu, la care s-a asociat și deputatul de Târgu Mureș,  dr. A. Baciu, a ridicat problema românilor secuizați subliniind faptul că toate guvernele chemate la cârma țării, după Unire, au desconsiderat o problemă de importanță capitală, problema românilor secuizați din județele Odorhei, Ciuc și Treiscaune. ...Au trecut 16 ani de la Unire, fără să ne fi întrebat de soarta acestor naufragiați, asistând indiferenți la procesul de descompunere (de maghiarizare a românilor n.n.) care continuă și azi. Despuiați de limba strămoșilor lor, lipsiți de biserici și școli, considerați minoritari în țara lor, ei trăiesc și azi sub teroarea durerosului trecut. Făcând această comunicare, închei cu cuvintele Dlui profesor Iorga: „văd situația în regiunea secuizată ca o dezertațiune a statului de la datorie, ca și o lipsă de vitalitate suficientă la elementul românesc”29 Intervenți deputatului Baciu a constat în interpelarea noului ministru al Cultelor și Artelor, Alexandru Lapedatu, căruia îi adresa întrebarea dacă crede că statul va trebui să vie cu un plan de ansamblu bine stabilit care, în mod sistematic aplicat și respectat de guvernele cari vor succede, asigurată fiind continuitatea acestui plan, după care, stabilindu-se necesitățile reale ale diferitelor regiuni și a comunelor din aceste regiuni, această mare problemă să fie, în decurs de un anumit număr de ani, soluționată, ca să înceteze îngrijorarea și umilința care încă și azi, după 16 ani de dominațiune românească, dăinuiește, în lipsa unei politici reale, care de mult ar fi trebuit să fie inaugurată.30 Răspunsul guvernului a constat în constituirea la nivelul județelor, din ținutul secuizat, a Comitetelor Culturale pentru îndrumarea și coordonarea acțiunii de readucere a românilor deznaționalizați și întocmirea unor programe de lucru unitare în ceea ce privește această acțiune În acest sens, în județul Treiscaune Comitetul Cultural Județean s-a constituit în ziua de 17 septembrie 1936 (președinte fiind prefectul județului, Valeriu Bidu), iar, la 1 octombrie 1936, s-au constituit secțiunile Comitetului Cultural Județean – Secțiunea Culturală (președinte Petre Marcu, președintele Despărțământului „Astra”); Secțiunea Economică (președinte protopop Aurel Nistor, președintele Camerei de Agricultură); Secțiunea Sanitară (președinte Dr. Miron Crețu, medic primar al județului), care în termen de 30 de zile trebuiau să prezinte programe minimale de activitate.31 De asemenea, prin Deciziunea Prefecturii Treiscaune, din 10 martie 1937, se înființează pe lângă Prefectura Județului Treiscaune un serviciu special care va purta denumirea de „Serviciul Propagandei Culturale”, fiind delegat cu organizarea și conducerea acestuia Gheorghe Gociman, Secretarul General al județului, ajutat de un funcționar și o dactilografă. Din momentul constituirii Serviciului Propagandei Culturale, Prefectul Județului Treiscaune, Corneliu Nastasi, atrage atenția că „ori ce inițiativă individuală, în afară de cadrele serviciului, se va considera neavenită și propune ca orice sugestie, propunere din partea oricui, să fie adresată în prealabil Serviciului spre a fi supusă deliberării Comitetului Executiv și apoi înaintată locului în drept, sens în care se vor trimite adrese membrilor Comitetului Cultural județean”32. Răspunsul personal al ministrului Alexandru Lapedatu a constat  în vizita pe care o va intreprinde în zona secuizată, în octombrie 1936. În articolul, O zi de mare sărbătoare: Politica de stat românească pentru regiunea secuizată, Octavian M. Dobrotă, sublinia plin de entuziasm, faptul că ministrul Cultelor și Artelor, Alexandru Lapedatu, aflat în vizită la Odorhei, alături de Mircea Cancicov, subsecretar de stat la Ministerul Agriculturii și Domeniilor,  a dat asigurări categorice că problema românească a regiunii secuizate a intrat în faza de realizare a marilor probleme de stat,33 iar în următorul număr al publicației își exprima satisfacția că: Azi, problema secuizaților și aceea a secuilor s-a pus, în plin, nu numai în coloanele ziarelor, ci și, oficial, în programul guvernului. Miniștrii țării nu se mai sfiesc să-și spună categoric părerea. Da, sunt secuii, dar și românii secuizați! Imperativul pentru guvernele naționale este, și ar fi trebuit să fie imediat după Unire, susținerea și îmbărbătarea elementului secuizat, dându-se posibilitatea să-și recâștige ceea ce i s-a luat: un trai demn unei națiuni majoritare și limba și religia răpită.34 La presiunea Parlamentului și a presei și alte ministere au căutat să se implice mai mult în cunoașterea problemei românilor secuizați decât în rezolvarea acesteia. Astfel aflăm din publicația Națiunea Română, de la Cluj, din 26 septembrie 1936, că la Ministerul de Interne s-a desfășurat o importantă conferință la care au participat prefecții județelor secuizate și organele școlare de control, având drept obiectiv intensificarea propagandei culturale printre românii înstrăinați, fapt ce trezea speranța unei  îmbrățișări serioase a problemei secuizaților din partea statului.35 Redacția publicației, bună cunoscătoare a problemei, atrăgea însă atenția că problema secuizaților este o incontestabilă problemă de stat, ea trebuie mânuită pe un plan vast, metodic și de continuitate. Odată elaborată, pe terenul realităților și nu al teoriilor, de către cei ce cunosc perfect de bine împrejurările, toate acțiunile izolate de azi să fie coordonate și supuse unui organ de conducere unitară, care să dirijeze marea operă națională din „Secuime”36. 
Atât din studiile teoretice, cât și din programele teoretice și practice, schițate de reprezentanții Bisericii ortodoxe și ai „Astrei”, rezultă că acțiunea de „reromânizare” nu era îndreptată împotriva maghiarilor. Chiar și folosirea termenilor „românizare” și „reromânizare” era evitată, uzitîndu-se termeni care să facă referire la revenire, reîntoarcere la românism a românilor secuizați. Cu toate acestea din partea Budapestei, a unei părți a intelectualității și presei maghiare din România s-a pornit o campanie dură împotriva adepților „românizării” secuizaților. Numeroase personalități ale vieții științifice și spirituale au adus argumente hotărâtoare în a demonstra falsitatea afirmațiilor și dreptul românilor secuizați de a reveni la matca etnică românească: Nimeni nu inteționează deznaționalizarea ungurilor sau a secuilor, dar nu se mai putea tolera ca zeci de mii de suflete cari se mărturisesc români își au tradiția și obiceiurile familiale păstrate și strâns legate de masele neamului românesc, să rătăcească și astăzi ... nu vrem să românizăm pe nici un ungur, cerem însă reromânizarea secuizaților ... nimeni nu ar avea de ce să protesteze contra unei acțiuni românești (care întârzie din nefericire) de readucere la matcă a românilor ce și-au pierdut graiul strămoșesc și care și astăzi declară – în limbă străină – că este român”  spunea încă din 1922 I.P.S. Mitropolitul Ardealului Nicolae Bălan cu prilejul vizitei sale în regiunea secuizată;37 În primăvara anului 1937, în preajma Conferinței de la Târgu Mureș asupra românilor maghiarizați, prefectul județului Trescaune într-o ședință a Serviciului propagandei culturale, a relatat o discuție cu deputatul Szentkereszty Bela, președintele Partidului Maghiar din județ, din care rezultă că liderul local al maghiarilor nu are nici o obiecție de adus contra acțiunii pornite de organele statului, pentru readucerea românilor maghiarizați. Domnia sa – relatează prefectul – găsind această acțiune îndreptățită și recunoscând că în cursul timpului, în urma împrejurărilor locale, multe elemente românești s-au maghiarizat, și-a exprimat dorința ca această acțiune să se mărginească numai la elementele de origine etnică românească.38
Un moment important în desfășurarea proiectului asupra problemei românilor maghiarizați l-a constituit Conferința de la Târgu Mureș, care a avut loc în ziua de 21 aprilie 1937, sub președenția dr. Constantin Angelescu, ministrul Instrucțiunii Publice. La această mare reuniune Prefectura județului Treiscaune prezintă, sub semnătura prefectului și totodată a președintelui Comitetului Cultural județean, Corneliu Năstasi, un întins memoriu. În prima parte a acestuia prefectul își exprimă dezamăgirea că în domeniul aflat în discuție, cu toate eforturile depuse de cei implicați și a răslețelor inițiative nu au putut ajunge obiectivul ce și-l propuseseră să-l atingă principala cauză fiind lipsa coordonării eforturilor. Preluarea de către Ministerul Instrucțiunii Publice a acestui proiect și instituirea unui organ central, pe lângă Minister, care să se ocupe cu lucrările propagandei culturale în regiunile deznaționalizate, însărcinat cu coordonarea și supravegherea pe teren a activității tuturor factorilor răspunzători cum și pentru înfăptuirea ordinelor ministrului reprezintă una dintr cele  mai potrivite măsuri luate în această cauză39 În continuare memoriul cuprinde două capitole. Primul, intitulat „Înfăptuiri” prezintă realizările obținute, de la înființarea Comitetului Cultural județean în domeniul bisericesc, școlar, sanitar și administrației de stat, iar al doilea, numit „Deziderate” cuprinde principalele obiective ce stau în fața Comitetului Cultural județean pentru viitorii ani precum și propuneri adresate diferitelor ministere pentru sprijinirea activităților „pe teren bisericesc, școlar, sanitar și administrativ”, fiind un adevărat program de activitate al secțiunilor Comitetului Cultural pentru perioada imediat următoare. În perioada anterioară centralizării acțiunilor de readucere a românilor secuizați la matcă au mai elaborat asemenea programe părintele protopop Aurel Nistor pentru activitatea preoților, program expus la Conferința secției Sibiu a Asociației Clerului „Andrei Șaguna”, de la Sfântu Gheorghe, din 14 iulie 1927 și prof. univ. dr. Sabin Oprean la Congresul Cultural al Asociațiuni din 24-26 aprilie 1930, care sunt redate în ANEXA nr. 3 și ANEXA nr.4. Elaborate cu concursul unui mare număr de intelectuali, din zonă sau din țară, programele întocmite, în afara limitelor inerente izvorâte din principiile ce guvernau atunci conviețuirea interetnică, rămân modele interesante pentru generațiile prezente și viitoare. Modalitățile concrete de materializare a acestor programe poartă amprenta realităților din fiecare județ „secuiesc”, dar au și multe caracteristici comune. Ele au fost prezentate pe larg în presa locală, centrală și documentele vremii, având un larg răsunet în opinia publică românească cât și-n rândul conaționalilor noștri. Traducerea în viață a acestor programe va fi împiedicată însă de  dramaticele evenimente petrecute în anii 1939 și1940-1945.

ANEXA nr. 1.

BISERICA: Doi „campioni” ai ungurizării românilor! Conții Iuliu Andrassy și Albert Appony au comandat un imens „compendiu” „A magyarorsagi romanok” („Românii din Ungaria”), pe care l-a semnat ... Antal Huszar. „Compendiul” a fost tipărit în 25 exemplare, de uz strict secret și ultraconfesional. El conține acțiunile ce trebuie întreprinse pentru „lichidarea românilor ca națiune”!!! De ce? Pentru că românii „manifestă în mod demonstrativ în contra caracterului naționalunitar al Statului Ungar” ... Că „ei au prefăcut toate instituțiile bisericești, școlare, culturale și economice în factor de luptă și de instigație în contra Statului Ungar, a națiunii maghiare și a limbii maghiare...” Extrema îngrijorare o provoacă faptul că Mitropolia Ortodoxă Română din București se intitulează ... Mitropolie a Ungro-Vlahiei”! Că se se referă la unitatea religioasă a românilor și la dependența lor de București! Și Ungaria a trecut la acțiune, cerând ștergerea din titulatură a ...„Ungro-Vlahiei”! Au mârâit și spre Biserica Greco-Catolică, acuzând-o de integrare în curentul ultraromânesc... Și așa, în vara anului 1912, Parlamentul Ungariei a hotărât înființarea Episcopiei Greco-Catolice Ungare de Hajdudorog, „înghițind” 83 parohii, 382 filii și 172 cătune românești, luate de la diecezele Oradiei, Gherlei și Blajului. În total ... 73.225 credincioși... Fără nici o consultare a românilor! Un „jaf” urmat de altul: limba liturgică română, a fost înlocuită cu cea ... ungurească! Alt „balaur-sperietoare” lansat de Budapesta, urmat însă de ample proteste ale românilor, mulți înfruntând închisorile ungurești. Era aproape inevitabil: ruperea de „lanțurile” ungurești și înfăptuirea Unirii cu Țara! (p.23-24);

În septembrie 1912, ca prim-ministru, la Congresul Calvinilor din Papa, Ștefan Tisza aplauda „inventarea” Episcopiei greco-catolice de Hajdudorog, - încă o lovitură cumplită dată românilor! – considerând-o „biruință națională maghiară, care va slăbi linia etnică românească, care ajunge până la Geszt...” Despre misiunile Episcopiei – criminale de la Hajdudorog, vicarul Mihai Jaczkovits spunea unui ziarist: „Am rămas uimit auzind că copiii valahi se roagă în limba valahă.” (p. 26);

ECONOMIA: Încă un „dușman” al ideii de Stat Maghiar: instituțiile financiare și economice românești! „Pasivismul românilor a fost numai o cursă frauduloasă, sub pretextul căreia, scăpând de vigilența și controlul ungurilor, și-au organizat instituțiile financiare și economice.” (...) „... fiind dușmanii cei mai puternici ai politicii de stat maghiare, a sosit timpul suprem ca toate instituțiile financiare românești, care s-au înmulțit ca ciupercile, să fie împiedicate în constituirea lor, iar cercul de activitate al celor existente trebuie restrâns, astfel încât, chiar dacă nu vor înceta toate imediat, să fie redusă puterea lor distructivă, pornită contra ideii de Stat Maghiar...” (p. 24);

Tot despre „băncile românești”: niciun fel de reescont, de la nicio bancă! Nicio depunere la băncile românești! Dacă românii vor să constituie o nouă bancă, minimum de capital vărsat să fie de ... 400.000 croane. (p. 24-25);

CULTURA: Idealul unguresc: „Din punct de vedere al politicii de Stat Unitar Național Maghiar, cultura română nu se poate încadra nicidecum! În Ungaria nu poate exista decât o singură cultură: cea ungurească!”( p. 26-27);

„Astra” – marele dușman al realizării Statului Unitar Național Ungar! „Muzeul Astra” este „primejdios”, deoarece „în el se adună elementele etnografiei și istoriei românești, care reînvie năzuințele separatiste ale valahilor, iar partea istorică urmărește reînnoirea vremurilor jalnice când sângele unguresc curgea-vale prin mâna lui Horia, Cloșca și Avram Iancu...” Directivă clară a Budapestei: „Astra trebuie dizolvată”. Era o instituție primejdioasă pentru Ungaria, deoarece „ține într-o continuă agitație sufletul românesc.” Până la completa „ucidere”, s-a trecut la „restrângerea posibilităților ei de organizare și funcționare”... (p. 27);

Accesul românilor din Regat spre „Astra” ardeleană era supravegheat și blocat. Întreaga activitate a intrat sub controlul ministerului de interne. În internatele „Astrei” s-a interzis cazarea altor fete, în afara celor din Ungaria. S-a cerut revizuirea Bibliotecii „Astra” iar Fondul „Avram Iancu” să fie „schimbat ca destinație și nume”.  (p. 27);

LIBERTĂȚI: „Școala istorică maghiară afirmă peste tot că Transilvania a devenit în această epocă (Unio-Trium-Nationum) pământul clasic al libertăților politie, religioase”. Este o afirmație cum mai falsă niciodată nu s-a cunoscut  afirmă istoricul Silviu Dragomir. Dieta Transilvaniei din noiembrie 1566 decretează, prin art. 36, condamnarea tuturor învățăturilor religioase contrare doctrinelor luterană și calvină ca erezii. Când guvernul austriac, vrând să-i câștige pe români la catolicism, oferindu-se la 1699 anumite avantaje, Dieta celor trei națiuni își exprimă părerea în următorul chip caracteristic: „Strămoșii noștri n-au admis niciodată această națiune, nici pe preoții săi, ci nu le-au recunoscut și încă și mai puțin le-au acordat românilor și preoților aceleași libertăți”. Transilvania, stăpânită de unguri, a fost una din cele din urmă țări din Europa unde s-a dat libertatea religioasă tuturor supușilor. Noi constatăm în veacul XVI un fenomen unic în felul său. O biserică protestantă, biserica calvină din Transilvania, care propaga ideea libertății conștiinței religioase a crezut că are, în același timp, dreptul de a persecuta biserica românească, în numele aceluiași principiu. Chiar de la început, deci, nesocotește și disprețuiește dreptul la viață omenească și națională a neamului românesc, ale cărui opintiri și sacrificii, pentru a-și croi o soartă mai bună, este considerată ca o conturbare a înțelegerii clasice. Singurul drept cu care neamul nostru a fost și ar putea fi tolerat între hotarele milenarei împărății a sf. Ștefan, ar fi și astăzi cel al tăcerii, răbdării și al muncii sale abrutizante, în serviciul și spre fericirea elementului alcătuitor de stat, care, deși mai redus ca număr „a fost mai bogat ca depozitarul energiilor politice și istorice”. (p. 44-45);

„NU” PE LINIE: „Nu!” înființării Asociației Agricole Românești, inițiate de funcționarii români din Sibiu, în 1883. Motivație: sunt destule alte Societăți Agricole ungurești!.. „Nu!” Societății Culturale „Opinca”. Motivul: nu e clar numele societății!... „Nu!” Societății Culturale „Minerva” a tineretului universitar, în locul celei desființate de autoritățile ungare: „Iulia” (1890). „Nu!” funcționării Reuniunii Femeilor din Cluj pentru îngrijirea copiilor mici. Motivare: școlile românești nu au nevoie de așa ceva... „Nu!” funcționării Casinei Române din Făgăraș... „Nu!” funcționării Societăților Meseriașilor din Blaj și Alba Iulia. „Nu!” La orice solicitare, „Nu!” ... „Nu!” funcționării Societății Române pentru Fond de Teatru... „Nu!” Societății „Petru Maior”, a tineretului universitar. Motivul: constituie o primejdie pentru Statul Maghiar. „Nu!” Fundației „Em. Gojdu”... Ea va fi administrată în interesul Ungariei, al cărei interes trebuie să-l susțină. (p. 27-28);

Notă: Extrase din lucrarea Comoara dintr-un manuscris „Astra și românii din secuime”de Dr. Ion Bozdog, Ed. Casa Cărții de Știință, Cluj-Napoca, 2010

MAGHIARIZARE: NUMELE MAGHIAR. Așa cum, prin botez, creștinul devine membru al comunității creștine, tot așa, prin maghiarizarea numelui de familie, prin botez național, cel cu nume străin este primit în societatea maghiară, în rândurile adevăraților fii ai națiunii. Acest botez, acest crez este, din punctul de vedere social și național, mult mai important decât botezul religios, care nu dă decât un prenume și aduce adepți numai religiei, pe când maghiarizarea numelui de familie îl face maghiar și astfel ne mărește încrederea reciprocă și ne face egali întreolaltă, maghiarizarea numelui având, prin urmare un mare role etic în consolidarea și unificarea națiunii noastre. S-ar putea spune că numele maghiar reprezintă crezul politic.(p. 3);

Nu numai noblețea, ci și numele obligă. Cei ce poartă nume maghiar nu-și repudiază niciodată sentimentele maghiare și nici nu-și minimalizează obligațiile față de națiune și patrie, nu contează că este maghiar, deoarece numele său l-ar desminți. (p. 4);


Maghiarizarea numelui este un jurământ de credință, o angajare patriotică. (p.4).


Notă: Extrase din lucrarea Cum să maghiarizăm numele de familie, de Telkes Simon, Președintele Societății Centrale de Maghiarizarea Numelui, Budapest, 1898, Pesti Konyvnyomda, reszveny tarsasag.
 
Printre comunitățile județului Covasna care în secolul al XVIII-lea aveau o populație românească numeroasă iar astăzi este drastic diminuată sau chiar dispărută sunt: Ghelința (600 români în 1760, iar în 1992 doar 60), Sânzieni (de la 200 în1760 la 4 în 1992), Valea Crișului (de la 180 la 7), Boroșneul Mic (de la 180 la 5), Moacșa (de la 171 la 11), Dalnic (de la 155 la 17), Bodoc (de la 130 la 54), Măgheruș (de la 124 la 0), Brateș (de la 115 la 6), Chilieni (de la 113 la 26), Zălan (de la 105 la 2), Doboli de Sus (de la 100 la 3) ș.a. În continuare, aceleași triste exemple pentru comunitățile românești din județul Covasna, dispărute în secolul al XIX-lea: Micfalău (de la 851 în 1900, la 23 în 1992), Bixad (de la674 la 37, în aceeași perioadă), Doboli de Jos (de la 926, maximul demographic, la 192), Belin (de la 685 la 170), Comandău (de la 418 la 79), Chichiș (de la 433 la 154), Lisnău (de la 484 la 23), Aita Seacă (de la 316 la 44), Cernat (de la235 la 44), Bățani Mari (de la 207 la 77), Lemnia (de la 185 la 11), Valea Zălanului (de la 172 la 7), Bicfalu (de la 164 la 19), Sântionlunca (de la 159 la 20), Turia (de la 145 la 19), Ilieni (de la131 la 11), Reci (de la 128 la 26), Poian (de la 111 la1) ș. a.

Notă: Extras din Structuri entice și confesionale în județele Covasna și Harghita, Ed. Universității „Petru Maior”, Târgu Mureș, 2008, p. 176-177;
 ANEXA nr. 2.

Se ivesc zorile la românii din secuime

Secuii din Ardeal în mase mai compacte locuiesc în trei județe, în care și formează majoritatea absolută: Ciuc, Odorhei și Trei Scaune. Cei mai încarnați secui sunt în Trei Scaune. Aici au persecutat cu o ură asiatică tot ce e românesc. Ba mergeau în ura lor până acolo încât contestau existența românilor în județ, susținând că sunt secui românizați în decursul timpului.


În ciuda tuturor svârcolirilor lor, românii din județ și-au păstrat în cea mai mare parte limba, legea, portul și toate obiceiurile din strămoși; o parte din ei și-au păstrat numai legea și conștiința că sunt români. Pe lângă comune frumoase, curat românești, cum sunt Poiana Sărată, Buzău cu peste cinci mii de locuitori, Vâlcele, Arini, Iarăș, unde vezi mândrul nostru port românesc, sunt multe comune în care numai după nume cunoști că sunt români: Aita Mare, Medie și Seacă, Belini, Chepeț, Miclăușoara, Bățani, Chichiș, Dobolii, Ilieni, Lisnău, Bicfalău, Miconifalău, Cernatul Inferior și Superior, Arcuș, Ghelința, Toria, orașele Târgul Săcuilor și Sfântu Gheorghe: în acestea întâlnești numai mume de familii, ca Vancsa (Vancea), Pakular (Păcurar), Bokor (Bucur), Csiki (Ciucan), Mirese (Mircea), Olah(român) etc., care de departe îți spun că sunt românești. În aceste comune maghiarizate avem peste tot preoți români, cari serviciul divin îl țin în limba română, predica o rostesc însă în ungurește, ca să fie înțeleși de credincioși. Populațiunea română din Trei Scaune a avut să îndure persecuțiuni foarte grele, mai ales după intrarea armatelor române în Ardeal. Dintre cei peste 30 de preoți români din județ, au fost închiși în temniță șase, încă din toamna anului 1915 – în procesul celor 16 fiind judecați unii la moarte prin ștreang; în 1916, o mare parte a preoților a fost dusă între sulițele jandarmilor și internată pe la Sopron, alții au avut timp să se refugieze. În 1917-1918 în întreg județul au rămas trei preoți mai bătrâni; morți se îngropau fără preoți, cu copiii nou născuți alergau credincioșii cale de zeci de chilometri, până găseau un preot să-i boteze. Iar și atunci câtă greutate până primeau igazolvany de drum – ausweisurile ungurești, fiindu-le de multe ori refuzat, căci le ziceau să-și boteze copiii la preoți maghiari. S-a făcut o presiune nemaipomenită asupra românilor din județ, mai ales asupra acelora cari nu știau să vorbească românește, să se lepede de legea ortodoxă; mai mulți au trecut la catolicism sau la reformați. După câștigarea României întregite, s-au reîntors o parte din ei la religia străbună. Acești frați ai noștri trebuie întâi salvați din ghiarele maghiarismului, să învețe din nou limba românească, să îmbrace iar portul românesc, să simtă și să trăiască ca români. Aceasta și-a pus-o ca țintă conducătorii români din județ, având a stabili însă un plan de muncă întocmit și executat cu multă tragere de inimă. Primul lucru ce trebuia făcut, era să li deștepte mândria că sunt români. Până acum nu au avut ocazie să vadă comorile atât de bogate ale sufletului românesc; li s-a spus de unguri, la toate ocaziile, că să se rușineze, căci fac parte dintr-o „naționalitate” – nu negau dreptul de națiune – „lipsită de cultură, săracă, întru toate inferioară celei ungurești”. Li-au sugerat ideea, care a și prins, că românii sunt o rasă decăzută, urmași de slugi și păstori veniți din alte părți în Ardeal, că ei nu au nici cultură, nici lucruri de samă ca artă, port, obiceiuri etc. Ca să convingem pe acești români maghiarizați, s-a organizat în centrul județului, în orașul Sfântu Gheorghe, - mai înainte Sepsiszentgyorgy – o mare serbare populară, în ziua de duminecă 15(28) septembrie, la care au luat parte fruntași și țerani din toate colțurile județului și care a reușit foarte frumos.


Pe la oarele 9 dimineața, au început să vină căruțele din toate părțile în șiruri lungi; adunându-se în piața largă a orașului; fiecare sat venia deosebit, în frunte cu preotul și cu drapelul tricolor; la oarele 9 și jumătate, au servit 16 preoți îmbrăcați în odăjdii un „Te-Deum” festiv, în mijlocul pieții, aducând mulțămire Tatălui de Sus, că a ajutat soldatului român la înfăptuirea visului străvechiu și că am ajuns minunea să ne vedem stăpâni în acest oraș. După serviciul divin, s-a ținut adunarea de reorganizare a Despărțământului Asociațiunii pentru Cultura și Literatura Poporului Român din județ. Sala Prefecturii era pre mică ca să încapă toți; o parte din public a rămas pe afară. S-a fixat programul de muncă, s-a ales comitetul de acțiune, s-au înscris membri foarte mulți, mai mulți decât în ori care alt județ pur românesc din Ardeal. S-au trimis telegrame M.S.Regelui, d-lui N. Iorga și Ministerului de Culte din Sibiu. La urmă au fost invitați toți românii maghiarizați, care erau de față în număr de aproape o sută, să vie lângă masa prezidențială, unde era și prefectul județului. Li s-a vorbit în limba maghiară, explicându-le rostul acestei adunări, care e anume chemată pentru ei, ca să-i readucă la tot ce e românesc. Li s-a arătat portul frumos românesc al femeilor din sală, fiind îmbrăcate țărăncele și toate doamnele în costum național, unele în costum de săliște, altele de Bran-Rucăr, Bicaz, Moldova etc., care de care mai frumos. S-au convins ei, cu ochi lor proprii, de măiestria femeilor românce la cusut și țesut, care nu o găsește la alte popoare. Li s-a spus că pot să fie mândri că-s români, căci avem conducători care jertfesc timp, osteneală și bani, numai ca să vadă pe sătean înaintat în cultură și avere. Atât de emoționați erau bieții frați ai noștri maghiarizați, încât la terminarea vorbirii, printre lacrimi unii făcându-și cruce, au izbucnit cu toții, căci atât știau românește: „Trăiască România Mare!”


După masă a fost o mare serbare populară în piață, jucându-se toate jocurile naționale, începând cu hora, la care s-au încins toți cei de față, bătrâni și tineri, țerani, preoți și toți ceilalți intelectuali, încât nu ne încăpea piața, cea mai largă piață din câte cunosc în orașele ardelenești. Ți-era mai mare dragul să vezi cu ce însuflețire jucau în horă românii maghiarizați, trăgând cu coada ochilui tot la vecinii din horă, cum să-și întocmească pașii, să joace și ei la fel! Și s-au deprins; după câteva minute jucate de pare că tot cu hora au crescut! S-a jucat apoi Ardeleana, Breaza, Sârba și alte jocuri. De toată frumusețea au fost jocurile câtorva părechi din Poiana Sărată, ca Năframa, Mânioasa, jucate cu atâta desteritate și eleganță, încât credeai că vezi artiști dansând și nu țerani. Ar merita să se facă un film numai din dansurile din acea comună, cari spuneau ei că sunt peste șaptezeci la număr, tot alte și alte!


Scopul adunării și serbării au fost atinse. Pentru prima oară s-au văzut adunați toți fiii județului, ca să se cunoască unii pe alții, s-au văzut uniți în hora de înfrățire; s-a pus temelie muncii de regenerare națională. Rămâne ca munca începută să se continue cu aceiași dragoste, zel și pricepere. Preot Aurel Nistor, Arpătac, județul Trei Scaune.” Neamul Românesc, an XIV, nr. 227 din 14 octombrie 1919.
ANEXA nr. 3
 Mijloacele pentru întărirea bisericii 
Ortodoxe române din Săcuime.

de Aurel Nistor.
Problema românismului din Săcuime, aci identic cu ortodoxismul, e o problemă grea şi complicată, care pretinde multă trudă, sbucium şi spirit de jertfă. Rezolvirea ei cere conlucrarea armonică a multor factori, dusă după un plan de luptă bine stabilit în toate amănuntele lui şi executat cu tenacitate şi consecvenţă. Lupta aceasta va fi eroică, cu multe şi .grele sacrificii, căci duşmanul e bine înarmat şi aşezat în poziţii tari.

Când vorbim de întărirea Bisericii ortodoxe în Săcuime, înţelegem în mod natural şi întărirea neamului; căci aceste două noţiuni se confundă aproape: In trecut singură biserica ortodoxă a fost

pavăza şi salvatoarea naţionalităţii; conştiinţa etnică a fost salvată de conştiinţa religiei ortodoxe.

De aceea şi în căutarea mijloacelor pentru întărirea în viitor a bisericii ortodoxe din Săcuime vom da în mod natural de aceleaşi mijloace, cari servesc şi la întărirea conştiinţei etnice româneşti. Nefiind scopul acestei adunări preoţeşti, de a fixa anumite teorii, cu discuţii sterpe, teoretice, sortite să rămână în cartoanele de procese verbale ale şedinţelor, ci de a stabili o linie de luptă precisă, înarmând pe luptători cu cele mai sigure şi mai practice arme pentru câştigarea biruinţei, astfel să-mi îngăduie. On. adunare generală, să nu prezint o lucrare cu caracter teoretic şi cu noţiuni .abstracte, ci să dau mai mult o înşiruire de metode, căi și mijloace practice și imediat realizabile, scoase din experienţa unei vieţi întregi trăite în Săcuime şi verificată prin muncă continuă prin luptă grea şi prin suferinţe mari.
Prima întrebare pe care în mod natural vă veţi pune-o atât Dvoastră cât şi întreaga opinie public românească va fi: In Săcuime sunt aşa de puţin Români, şi dintre aceştia majoritatea şi-au perdut limba, portul şi obiceiurile. Acum când se lucrează la consolidarea statului şi neamului românesc, când e lipsă de atâta energie şi devotament, oare nu e păcat, ca să se peardă această energie, să se cheltuiască atâtea bunuri spirituale şi materiale pentru salvarea problematică a unei mâni de oameni, fără mare importanţă pentru biserica ortodoxă şi neamul românesc? N-ar fi oare mai bine să-i abandonăm şi să întrebuinţăm toate forţele bisericei şi naţiunii pentru restul neamului, nealterat în fiinţa sa etnică ?
Răspunsul va fi clar şi hotărât: nu!

Iată de ce: Această mână de Români desnaţionalizaţi în mare parte, din Săcuime, a dat dovadă în trecut, o dă şi în prezent, că este un izvor nesecat şi nepreţuit de energii ortodoxe şi naţionale. — In marea aceasta de streini — azi cu sentimente hotărât ostile faţă de tot ce e românesc, — din cele 3 judeţe săcueşti: Treiscaune, Ciuc şi Odorheiu, se află ca aluatul cel bun din Evanghelie, cei câteva zeci de mii de Români ortodocşi, cari vor dospi toată frământătura celor câteva sute de mii de Săcui, alipindu-i cu sentimente prieteneşti de simpatie faţă de biserica ortodoxă, statul şi neamul românesc, dacă vom purcede la muncă sepţoasă, după un plan bine întocmit şi executându-1 cu tact, însă şi cu hotărâre şi energie. Iată câteva dovezi despre valoarea elementului ortodox românesc din Săcuime în trecut, din cari se pot trage concluzii pentru viitor.

1. In trecutul mai îndepărtat jumătate din populaţia celor 2 judeţe a trebuit să fie românească; găsim în statisticele anului 1763 că numai în judeţul Treiscaune se aflau pe atunci peste 16,000 de ortodocşi; în cele 3 judeţe se aflau pe atunci 76 biserici româneşti. In 1914 erau în judeţul Treiscaune 32 preoţi ortodocşi.

2. Deşi în trecut Românii de aci au fost prigoniţi, lipsiţi de drepturi politice şi civile, săraci şi fără alţi conducători luminaţi afară de preoţi, totuşi sau dovedit din cele mai vechi timpuri, ca oamenii cei mai înţelegători ai problemelor culturale, mai iubitori de carte şi şcoală. Astfel găsim într'o carte ungurească despre situaţia şcolară din 1893 în judeţul Treiscaune, că dintre toate confesiunile Românii ortodocşi aveau cele mai multe scoale confesionale. Astfel ortodocşii aveau 30 de scoale, Românii uniţi au avut una singură până la 1892, când au desfiinţat-o şi pe aceia, romano-catolicii aveau 29 scoale, reformaţii 24, iar unitarii 3. Intre cele 30 scoale confesionale ortodoxe erau 6 în comune unde Românii nu ştiau româneşte. Despre toate aceste scoale mărturiseşte autorul, un bărbt erudite maghiar, că erau bine organizate şi făceau progres frumos în studii. E aproape de necrezut, de exemplu, că în comuna Dobolii-de-jos, unde poporul nu ştia româneşte, era şcoală ortodoxă încă la 1820; învăţător era Andreiu Pop, cu 25 elevi. In 1840 zidesc şcoală, întrecând pe Ungurii reformaţi cari de abia cu 30 de ani mai târziu îşi edifică şcoală. La 1835 sunt 35 elevi, la 1874 zidesc local nou, înfiinţând fond şcolar, din venitul căruia se procură material didactic, plătesc servitorul şcoalei, au şcoală de pomărit, din care anual se vând câte 100 de altoi. În altă comună maghiarizată, Belini, era şcoală confesională ortodoxă pe la anul 1774, în Cernatul de-jos era pe la 1850. In oraşul sf. Gheorghe, unde asemenea nu ştiau româneşte credincioşii, atât era de bună şcoala română-ortodoxă, încât, scrie suscitatul ungur, aci îşi trimiteau copiii să înveţe carte şi mulţi romano-catolici şi reformaţi.

In altă comună mixtă, Arpătac, unde însă Românii nu şi-au pierdut limba, era şcoală confesională ortodoxă încă pe la anul 1700, pe când Ungurii n'aveau nici urmă de şcoală.

3. în cele mai grele momente de urgie ale anilor 1916 şi 1917 o mare parte din Românii ortodocşi maghiarizaţi au dat dovezi de rar eroism, hotărâţi a îndura cele mai grele suplicii fără a se lăpăda însă de biserica ortodoxă strămoşească şi prin ea de fiinţa lor etnică.

4. Schimbarea politică prin întregirea neamului românesc într'o singură ţară , a produs cea

mai curată şi însufleţită bucurie, dovedindu-se de cei mai valoroşi şi conştienţi cetăţeni ai României întregite. E de admirat caracteristica, ce le poate servi lor de mândrie, iar nouă de învăţătură, că sunt extremi de geloşi de bunul nume românesc! E un mare semn de bucurie pentru noi şi de adâncă valoare morală pentru ei, sensibilitatea cu care urmăresc procedeele drepte şi legale precum şi cele de nedrepte sau abuzive ale organelor de stat româneşti, nefiindu-le teamă a-şi manifesta semnele de aprobare sau de revoltă, făţiş, sincer şi fără reticenţe.

5. Arată un interes deosebit de călduros faţă de chestiile bisericeşti; nu e parohie cât de mică, în care sa nu fie biserică şi casă parohială: în cele mai multe filii se află biserici de zeci de ani. E edificator, de pildă, zelul unei filii cu 8 familii de ortodocşi, cari nu ştiu româneşte şi cari voesc să zidească anul viitor o biserică. E semnificativ interesul viu ce-1 poartă chestiilor bisericeşti epitropii, cari servesc câte 20—30 de ani în această slujbă, şi cari cu o acurateţa şi cu un zel de admirat conduc afacerile bisericeşti şi cari au dovedit în anii de grea încercare ai răsboiului, o perzistenţă eroică în credinţa ortodoxă.

6. O împrejurare încurajatoare pentru munca noastră este şi încrederea şi respectul ce le arată streinii faţă de purtarea, curăţenia şi frumuseţea credinţii ortodoxe! Participarea străinilor la sărbătoarea Bobotezei ortodoxe, luarea de apă sfinţită, de unt de lemn sfinţit, cetirea molitvelor pentru bolnavii lor de cătră preotul ortodox, participarea lor la deniile noastre, etc. etc. arată evident o stare de spirit favorabilă pentru biserica noastră, mai ales dacă se va porni la muncă serioasă, prin propagandă misionară bine organizată.

7. O împrejurare de caracter naţional prin laturea ei negativă — ne serveşte deasemenea ca îndemn la munca de misionarism a bisericii noastre. In urma spiritului şovinist maghiar s'a infiltrate în sufletul tuturor locuitorilor din Săcuime, Români şi Săcui, prin intermediul şcoalei, confesiunilor streine, administraţiei, miliţiei, etc, precum şi al tuturor factorilor vieţii de stat maghiare, convingerea, că poporul românesc e în toate privinţele şi în toate manifestările vieţii spirituale şi material cu totul inferior poporului maghiar precum şi celorlalte popoare conlocuitoare! Această stare de spirit, contrară realităţii şi adevărului istoric, trebue schimbată printr'o muncă sistematică şi conştientă.

8. Se constată în genere o superioritate morală şi materială a credincioşilor noştri faţă de ceilalţi locuitori, explicabilă prin legătura strânsă sufletească între preoţii noştri şi credincioşi, precum şi în viaţa mai sobră şi mai cumpătată cerută de perceptele ortodoxe. Toate aceste momente şi împrejurări demonstrează, că energia întrebuinţată pentru alipirea cât mai strânsă a Românilor din Săcuime la biserica ortodoxă, precum şi ridicarea lor la o treaptă mai înaltă de lumină şi cultură, este o operă patriotică, pe care biserica noastră trebue şi vrea să o îndeplinească cu prisosinţă şi cu dragă inimă.

După aceste premise voi trece la mijloacele speciale, cari trebue să le întrebuinţăm pentru întărirea bisericii ortodoxe în Săcuime, contribuind prin aceasta, implicit, şi la întărirea patriei şi a neamului românesc. Nu amintesc aci mijloacele generale de păstorire, de misiune internă, de propagandă religioasă şi culturală. Acelea se vor aplica şi aci cu acea deosebire, că aci vor trebui purtate mai intensive şi cu mai multă căldură, însufleţire şi perzistenţă.

1. Cel dintâi şi mai puternic mijloc de întărire a bisericii noastre este crearea unei atmosfere de pace, de înfrăţire între fruntaşii şi conducătorii români din ţinuturile săcueşti. Experienţele dureroase din cei dintâi 8 ani de stăpânire românească, ne-au dovedit cu prisosinţă pierderea mare naţională adusă de frecările, certele şi luptele între fraţii de acelaşi sânge, precum şi bucuria şi câştigul streinilor din aceste certuri. „Să se lapede fiecare din sine", să-şi calce fiecare pe inimă, să-şi înfrângă fiecare în suflet orice resentiment personal, să dispară dintre noi deosebirile, de orice natură ar fi ele. Într'o tabără cu toţii ca fiii ai aceleaşi biserici şi aceluiaşi neam, în muncă comună şi frăţească să zidim la temelia patriei noastre.

2. Pentru ridicarea prestigiului bisericii noastre va fi necesară edificarea câte unei biserici catedrale în centrul celor 3 oraşe: Sf. Gheorghe, Ciuc şi Odorheiu, cari vor fi focare de lumină şi credinţă religioasă cu putere de radiare până în cele mai îndepărtate puncte dela periferia judeţelor.

3. Una din cele dintâi chemări sau cele mai bune mijloace de întărire a bisericii noastre în Săcuime va fi organizarea câte unui protopopiat înfiecare judeţ; Astfel pe lângă cele două protopopiate din jud. Treiscaune al Sf. Gheorghe şi al Oituzului, vor mai fi înfiinţate câte unul la Ciuc şi Odorheiu.

4. A c e s t e protopopiate vor avea o menire special având a fi în acelaşi timp centre misionare, de propagandă religioasă şi culturală pentru Săcuime având a fi organizate anume în acest scop, printr'un regulament special.

5. Protopopii din ţinuturile săcueşti să aibă rostul lor, aşa după cum aşa de bine la preconizat I. P. Sf. Mitropolit Nicolae, adecă să nu aibă nici unul parohie nici altă îndeletnicire decât iniţiativa, conducerea şi executarea planului precis de păstorire, de misiunea internă, de propagandă religioasă şi de propagandă culturală.

a)  In special vor avea protopopii să pregătească planul de lucru şi programa amănunţită a cercurilor religioase, comunicându-le tuturor preoţilor din bună vreme; le vor conduce personal, dând cel mai călduros ajutor şi îndrumare tuturora ca aceste cercuri religioase să corăspundă menirii lor frumoase, ca prin ele să se adâncească viaţa şi simţirea creştinească şi că se întărească

şi înalţe conştiinţa ortodoxă a credincioşilor.

b)  Tot în acelaşi mod vor pregăti planul şi programa misiunilor interne, îndrumându-le şi controlându-le, ca ele să corăspundă necesităţilor spiritual ale credincioşilor din părţile acestea.

c)  Vor pregăti un program, bine precizat dinainte al predicilor în Dumineci şi sărbători, al catehizaţiei din şcoala de Duminecă cu adulţii precum şi al cetirilor biblice, ca în acelaş timp după un plan unitar să cunoască credincioşii părţile marcante din istoria bisericii ortodoxe, în special a celei româneşti, dogmele, cultul şi organizaţia bisericii ortodoxe.

d)  Vor îndruma şi controla cu stricteţă catehizaţia elevilor din şcoalele primare, secundare şi de specialitate.

e)  Vor fi conducătorii propagandei culturale cu ajutorul „Astrei" prin conferinţe, şezători culturale, proiecţiuni luminoase, biblioteci, reviste ilustrate şi cărţi, ca să se răspândească şi îndrăgească în cercuri cât mai largi cartea şi scrisul românesc.

f)  Vor avea la protopopiat centre de propagandă şi colportagiu pentru răspândirea între credincioşi a „Luminei Satelor", a cărţilor Sfintei Scripturi, de rugăciuni, religioase, a crucilor şi icoanelor sfinte, cu caracter ortodox.

g)  Vor avea câte un aparat modern de proiecţiuni fixe şi mobile, pentru reprezentarea pe sate a locurilor sfinte, a momentelor marcante din viaţa Mântuitorului, a apostolilor şi a bărbaţilor sfinţi a bisericii ortodoxe.

h)  Vor avea câte un aparat fotografic pentru fixarea şi răspândirea prin presă a momentelor însemnate din viaţa credincioşilor ortodocşi din Săcuime, a bărbaţilor devotaţi cauzei ortodoxe şi naţionale, a bisericilor, caselor parohiale, şi a altor edificii şi locuri în legătură cu viaţa şi cultura românească din ţinuturile săcueşti. Prin aceasta şi prin articolele publicate- în ziare sar ţinea permanent la suprafaţă interesul viu al opiniei publice pentru cauza şi problemele bisericii şi neamului în aceste ţinuturi.

6. De aceiaşi importanţă pentru cauza întăririi bisericii ortodoxe e preoţimea, care va trebui să ajute la executarea programului de muncă schiţat mai înainte. In special lozinca în Săcuime trebue să fie a) nici o parohie fără preoţi; b) să avem preoţi selecţionaţi, cari să depună maximum de muncă şi suflet în apostolatul lor: c) ca aceşti preoţi să se poată dedica şi devota întru toate misiunii lor de apostoli, va trebui bine asigurată existenţa lor, ca să nu fie siliţi prin muncă, nu totdeauna compatibilă cu rostul lor social şi naţional, să asigure existenţa familiei şi astfel să-şi macine, energia şi timpul cu lucrări mai îndepărtate de misiunea lor. Iar până la realizarea acestor dorinţe, cari ne-ar apropia de idealul dorit, rămâne să fixăm îndatoririle preoţimii, pe care de prezent o avem în Săcuime.

a) In fiecare şcoală primară catehizaţia o va face preotul, cu îndrumarea şi controlul protopopului.

b) Se va ţinea cont, cu stricteţă, ca elevii sub conducerea învăţătorilor ortodocşi să cerceteze regulat biserica şi să primească în şcoală o educaţie în spirit creştinesc şi ortodox.

c) Să predice în fiecare Duminecă şi sărbătoare, asemenea la fiecare înmormântare şi cununie, executând programa fixată de protopop şi conferinţa preoţească. Fiecare preot va fi obligat a prezenta în scris conferenţei preoţeşti în anul 1-3, în al doilea 5 şi în al treilea 7 predici scrise, cari vor trebui desbătute în adunările şi conferenţele preoţeşti.

d) Vor trebui să ţină şcoală de Duminecă cu adulţii, precum şi cetiri biblice, după planul stability de protopop şi conferenţă.

e) Va fi propagandist şi colportor pentru răspândirea obiectelor şi cărţilor primite dela protopopiat.

7. Un mijloc important de întărire a bisericii noastre sunt cercurile religioase preoţeşti cărora trebue să le dăm importanţa cuvenită. Dacă în genere s a u dovedit aceste cercuri ca cel mai efectiv mijloc de misionarism şi de adâncire a vieţii religioase, apoi cu atât mai mult vor fi ele în aceste ţinuturi, unde biserica noastră are cel mai frumos şi mai bogat teren de acţiune. Singura condiţie va fi ca .ele să fie aranjate după un plan bine chibzuit şi executate cu muită silinţă şi însufleţire şi în spirit ortodox. Organizarea lor trebue făcută amăsurat cerinţelor de aci astfel, ca în fiecare comună să fie cerc religios o zi, iar tot la 2 ani 2 zile, fie în postul Crăciunului, fie într'al Paştilor. La un cerc să aparţină 6—7 parohii şi filii cu câte 5—7 preoţi. Pe lângă serviciu divin în limba română vor fi predici şi rugăciuni în limba maghiară, asemenea conferenţe religioase din doctrina şi istoria bisericii ortodoxe, cu proiecţiuni luminoase cu caracter religios. In prima zi mărturisirea credincioşilor iar în a doua zi Sf. liturghie cu predică şi împărtăşirea lor cu sf cuminecătură. Se vor traduce părţi frumoase din cărţile părintelui Trifa, din viaţa sfinţilor şi din alţi scriitori bisericeşti. Se vor răspândi gratuit pentru învăţarea limbii române reviste ilustrate şi de copii, primite prin protopop, dela diferiţi donator.Se vor lua fotografii diferite de interes românesc şi se vor trimite prin protopop ziarelor naţionale şi cu dragoste faţă de biserica şi credinţa ortodoxă.
8. O deosebită influinţă are şi asupra străinilor cultul nostru, când e bine executat, cu evlavie şi pătrundere; să se pună cel mai mare pond pe felulexecutării cultului divin, mai ales, că cei mai mulţi credincioşi nu înţeleg limba serviciului; pe ei îi pătrunde cultul prin ochi şi auz; de aceea trebue frumos îndeplinit. Cultul să fie vioiu şi demn, ca să poată pătrunde în inima ascultătorilor. Să se explice prin cuvântări, exortaţii, cercuri religioase, catehizaţie, înţelesul fiecărei părţi a cultului. Să se caute toate mijloacele, pentru cât mai marea frumseţe şi efect al cultului.

a) să fie biserici frumoase, în stare bună şi curate ;

b) să aibă cântăreţi buni, cu salar dela stat;

c) să fie coruri bune, conduse de cântăreţ sau învăţător, acordându-se premii celor mai bune coruri;

d) bisericile să fie pro văzute cu ornate bisericeşti şi prapori frumoşi;

e) bisericile să fie provăzute cu toate obiectele de lipsă: clopote, vase, sfeşnice, pentru înmormântări etc;

f) să fie Reuniuni de femei pentru înfrumseţarea bisericii;

g) bisericile să fie încălzite, primind combustibil dela comună;

h) să se îndemne tineretul din societatea Sf. Gheorghe, ca să participe ca organizaţie aparte la serviciul divin, instruit fiind în cântări bisericeşti, să participe activ la cult prin rostirea rugăciunilor, cetirea apostolului e t c;

i) asemenea şi cu organizaţia celor mari, în Oastea Domnului.

Afară de aceste mijloace, cari atârnă de munca noastră, mai sunt şi altele, cari atârnă dela alţi factori şi organe de stat, judeţene şi comunale şi de cari depinde în măsură şi mai mare ca ajutându-ne să ne facă posibilă executarea cât mai grabnică şi mai efectivă a planului schiţat.
Amintesc totuşi, în treacăt ca mijloace de o extremă importanţă:

1. Schimbarea legii cultelor, ca să nu se mai pună piedeci reîntoarcerii atâtor credincioşi trecuţi dela biserica noastră.

2. Selecţionarea învăţătorilor la şcoalele primare şi grădini de copii, ca să fie ortodocşi în commune cu credincioşi de ai noştri şi să fie pătrunşi, şi dânşii de spirit creştin ortodox în toate manifestările vieţii lor.

3. Să fie provăzute toate şalele de învăţământ judecătorii etc.. cu icoane sfinte şi cruci ortodoxe.

4. Să se respecte repausul Duminecal şi sărbătorile bisericii noastre.

5. S ă se caute în toate comunele mixte, ca în posturi cu răspundere şi de conducere să fie puşi oameni, cari excelează în purtare bună, în viaţă cinstită şi iubire de muncă şi în tărie de caracter.

Peste toate acestea ca încheiere: în inima fiecărui Român ortodox din aceste ţinuturi să se aprindă şi să ardă cu putere flacăra iubirei de neam, care se cade să lumineze tuturora!

 Aurel Nistor, protopop. Revista Teologică,   An XVII, aug-oct., 1927,  nr. 8-10; p. 274-284.
ANEXA nr. 4
 PROBLEMA  CULTURII  ROMÂNEŞTI  IN  ŢINUTUL  SĂCUILOR.




de Sabin Oprean.
Sub Ţinutul Săcuilor sau Săcuime înţelegem ţinutul, care cuprinde judeţele Treiscaune, Ciuc, Odorheiu şi partea cea mai mare a judeţului Mureş. In acest ţinut Săcuii formează majoritatea locuitorilor. Masse mai mult sau mai puţin compacte de Săcui mai sunt şi în judeţele Braşov, Târnava Mică şi Turda. Problema culturii româneşti în Săcuime este în primul rând problema păstrării şi răspândirii limbii, apoi a conştiinţei şi a spiritului românesc. Ca să ne dăm mai bine seama de munca, care va trebui aci îndeplinită pentru cultura românească, să vedem în câteva rânduri realităţile prezentului din acest ţinut. Săcuimea propriu zisă are 429 aşezări omeneşti — sate şi oraşe — cu un număr de 550.000 locuitori. Din acest număr de locuitori, Săcuii, cuprinzând şi pe Românii complect săcuizaţi, dau 81,4%, adecă o majoritate covârşitoare. Românii, cuprinzând aci şi pe cei de jumătate săcuizaţi, abea dau 16,0% din totalul populaţiei ţinutului. Majorităţi româneşti avem azi în 29 sate, în unele însă, chiar formând majoritate, Românii sunt pe jumătate săcuizaţi; de exemplu în Micfalău şi Doboli-de-jos. Minorităţi româneşti avem încă şi azi în alte peste 300 de sate şi în toate oraşele ţinutului. Aproape peste tot locul însă unde Românii sunt în minoritate, mai mult sau mai puţin sunt săcuizaţi în limbă, îşi păstrează însă religia românească.
In lucrările mele privitoare la Ţinutul Săcuilor am arătat cu dovezi multiple, că circa 50% din Săcuii de azi sunt Români săcuizaţi în decursul veacurilor, Români, cari au rupt toate legăturile cu românismul, complect asimilaţi de Săcui. Rezumând situaţia de azi, avem în Ţinutul Săcuilor, Români adevăraţi vreo 60.000, Români pe jumătate săcuizaţi, cam 30.000 şi elemente etnice de origine românească, azi complect săcuizate peste 200.000. Românii adevăraţi sunt pe la marginea ţinutului, Români săcuizaţi, ca limbă, dar de religie românească sunt în majoritatea oraşelor şi satelor din interiorul ţinutului, iar Români complect săcuizaţi găsim în toate satele şi oraşele Săcuimii. 
Aceasta este realitatea actuală, care ori cât de tristă şi de neplăcută ar fi, nu este mai puţin adevărat că este o realitate de care trebuie să se ţină seamă, o realitate care dela unire încoace prin aducerea aci a neînsemnatului număr de Români slujbaşi ai Statului a fost schimbată prea puţin în favoarea Românilor, — o realitate care mai de grabă a fost deficitară pentru Români, chiar dela unire încoace. Săcuizarea elementelor româneşti continuă şi azi tot atât de nestânjenită ca şi înainte de unire. Dela 1918 până azi în Ţinutul Săcuilor nu s'a schimbat aproape nimic. Limba ungurească este suverană ca şi mai înainte în toate oficiile de stat şi cu atât mai mult în relaţiile zilnice particulare ale populaţiei ţinutului. Puţinii Români adevăraţi ai ţinutului, ca să-şi poată îndeplini afacerile de orice natură în interiorul ţinutului, sunt nevoiţi să vorbească ungureşte, fiindcă fie în birourile oficiilor publice, fie în târg sau prăvălie, fie în drum pe calea ferată sau la muncă în întreprinderile particulare, dacă vorbesc româneşte, riscă să nu fie serviţi. Chiar în comunele mixte cu majorităţi româneşti adevărate, limba convenţională şi chiar semi-oficială este limba ungurească. Cu atât mai mult nu poate să fie vorba de întrebuinţarea limbii româneşti în comunele cu minorităţi adevărate româneşti şi de loc nu se mai întrebuinţează în comunele cu majorităţi şi minorităţi româneşti de jumătate săcuizate. Dela unire încoaci impetuozitatea de cucerire a elementului săcuesc s'a intensificat mult. Propaganda politică ungurească şi ofensiva culturală pornită de către bisericile şi de către intelectualitatea ungurească în Săcuime au întărit şi întăresc zi de zi forţa de asimilare a Săcuilor şi exercită în primul rând o presiune morală sufocantă asupra elementului românesc din interiorul ţinutului, având ca rezultat

a trecerii lui tot atât de pronunţată la Săcui ca şi mai înainte. Ajută la aceasta foarte mult şi faptul că Românii învaţă cu multă uşurinţă ungureşte, în vreme ce pentru Unguri şi Săcui învăţarea limbilor streine este un mare supliciu. 

Dată fiind această situaţie extrem de desolantă a românismului în Săcuime, urmează în mod firesc, că problema culturii româneşti în Săcuime trebuie privită mai mult prin prisma unei defensive culturale. E bine să subliniem acest cuvânt de defensivă, ca să nu fie răstălmăcită şi chiar dela început compromisă eventuala mişcare culturală românească care se va porni în Săcuime. Va trebui să fie însă o defensivă activă, nu pasivă. Defensiva noastră culturală va avea de scop nu slăbirea Săcuilor, ci întărirea Românilor, nu desnafionalizarea altora, ci românizarea şi reromânizarea complectă a elementelor etnice româneşti, nu proselitism religios, în paguba bisericilor minoritare, ci conservarea şi fortificarea credinţei româneşti, acolo unde scânteia ei mai licăreşte încă, nu provocarea inutilă a urei de rasă şi religioasă, ci afirmarea conştiinţei şi spiritului românesc la Românii din Săcuime.
Nu voim izolarea ermetică a Românilor în celule naţionale, de unde să arunce cu săgeţi în compatrioţii de altă limbă, ci voim ca aceste celule să fie faruri luminoase şi calde de cultură pentru toţi, puncte de înfrăţire şi de cimentare a dragostei şi solidarităţii patriotice. Nu voim nici exclusivism sau protecţionism exagerat şovin, dar nici deprimare naţională pentru Români în propria lor ţară. Nu vom putea dori nedreptăţirea altora, dar vom face tot ce ne va sta în putinţă pentru repararea cel puţin în parte a nedreptăţilor suferite de neamul nostru în trecutul veacurilor. Aşa înţeleg eu defensive noastră culturală şi numai aşa cred că o înţelege şi venerabila noastră Asociaţie culturală.

Din activitatea noastră va fi exclusă dintru început şi până la sfârşit orice violenţă. Nu vom cere închiderea şi sistarea şcolilor altora, ci vom stărui cu orice prilej, ca să se deschidă şcoli româneşti în toate satele, unde sunt copilaşi români, să se construiască biserici româneşti şi să se trimită preoţi români în toate satele unde mai avem credincioşi români. Nu vom mai putea îngădui să se mai piardă şi azi suflete româneşti din pricina indolenţei noastre şi din dorinţa de afirmare a altora. Nu vom cere eliminarea limbii ungureşti din birourile şi serviciile de stat, dar vom cere respectarea dreptului de prioritate al limbii româneşti, peste tot locul, unde Românii doresc să o vorbească, căci nu se mai poate tolera ca Românul, chiar şi în contactul cu autorităţile Statului român, să fie silit să vorbească o limbă minoritară, cum este cazul în Ţinutul Săcuilor. Dorim în sfârşit ca în Săcuime să fie dus şi răspândit pentru Români suflet şi conştiinţă românească prin Români şi numai prin Români. Căci nu vom putea aştepta ca dascălul sau slujbaşul minoritar să apere şi să încurajeze drepturile limbii, conştiinţei şi ale duhului românesc într'un ţinut complect înstrăinat şi pe cale de a fi înstrăinată şi puţina romanitate, care mai există încă aci.

Date fiind realităţile actuale ale ţinutului şi fixat caracterul defensiv al mişcării culturale româneşti din Săcuime, ar fi o utopie să începem prin recâştigarea pentru românism a celor peste 200.000 de suflete româneşti complect săcuizate şi contopite definitiv în poporul săcuesc. Ori cât de dureroasă ar fi renunţarea noastră, pentru moment, pierderea lor trebuie considerată ca definitivă. Orice încercare de această natură se va izbi nu numai de rezistenţa justificată a Săcuilor, ci şi de împotrivirea fanatică, caracteristică tuturor neofiţilor şi renegaţilor. Să lăsăm, ca privitor la aceştia, să lucreze vremurile, convinşi fiind de vorba Românului, „că sângele nu se preface niciodată în apă", se va adeveri şi de data aceasta. Va depinde totul de vrednicia generaţiilor viitoare. Dacă generaţia actuală va fortifica la maximum posibil elementul conştient şi deplin românesc din Săcuime, dacă va readuce şi câştiga pentru românismul integral pe Românii de jumătate săcuizaţi, adecă pe cei ce şi-au păstrat încă religia românească, dar şi-au pierdut limba şi dacă astfel îi va reuşi să împedece definitiv orice tentativă directă sau indirectă de săcuizare a lor, dacă va face ca dreptul limbii şi culturii româneşti să fie integral respectat şi în Săcuime, credinţa mea este, că a făcut foarte mult şi a pregătit admirabil terenul în vederea sforţărilor culturale viitoare. 

Mă gândesc acum, întrucât ar putea contribui la această

operă, Astra ? Dacă ar dispune de mijloacele materiale necesare, dacă nu aş şti sărăcia nemeritată, în care se sbate, sunt convins, că ea ar fi chemată mai mult decât oricare altă instituţie să îndeplinească opera de românizare şi deşteptare naţională, amintită mai sus. Dată fiind însă sărăcia ei bănească, contribuţia ei la rezolvirea problemei cultural din Săcuime, va fi mai mult indirectă, decât directă. Va agita şi studia problemele, va sistemiza şi va arăta metodele de acţiune, va da soluţiile cele mai potrivite, dar va fi în bună parte nevoită să lase altor instituţii executarea lor. Va face în permanenţă intervenţiile necesare la locurile competente, în măsură să ducă la bun sfârşit soluţiile date. Totuşi, cu toată sărăcia, şi Astra va putea contribui direct şi efectiv la această operă.

Mijloacele de întrebuinţat întru ajungerea scopului fixat mai sus sunt: 1. de ordin bisericesc; 2. şcolar-cultural; 3. economic şi 4. de natură social-politică.

1. Se va stărui la cele două mitropolii româneşti, precum şi la episcopiile româneşti, cari au credincioşi în Săcuime, anume la cele din Sibiu, Blaj şi Cluj, să dea o deosebită atenţiune credincioşilor români din judeţele săcuieşti. Să se îngrijească prin orice mijloace, ca în toate satele şi oraşele din Săcuime, în care sunt credincioşi români, indifferent de numărul lor, să se înfiinţeze parohii româneşti, nu filii, cum sunt azi în majoritatea covârşitoare a aşezărilor româneşti din Săcuime. Să se facă intervenţii în permanenţă la Ministerul de agricultură, ca din rezervele de stat să se dea fără întârziere loturile de împroprietărire pentru bisericile româneşti din Săcuime şi pentru slujitorii lor. Cum şi azi avem credincioşi români aproape în toate satele şi oraşele din Săcuime, se vor destina loturi de împroprietărire pentru bisericile româneşti din toate oraşele şi satele Săcuimii, urmând ca parohiile să se înfiinţeze când se va putea. In majoritatea cazurilor azi aceste împroprietăriri sunt încă posibile fără greutăţi, ca mâine însă rezervele se vor pulveriza, servind scopuri tocmai contrare intereselor generale româneşti. Să se învite consiliile eparhiale româneşti ca fără întârziere să studieze în amănunt această chestiune vitală pentru viitorul bisericilor româneşti din Săcuime, că mâine va fi prea târziu. Asociaţia va da bisericilor în ajungerea acestui scop, întreg sprijinul ei moral, intervenind şi din partea ei la Ministerul agriculturii şi la organele lui subaltern centrale şi periferice, ca fără întârziere să prevadă loturile maximale de împroprietărire pentru bisericile româneşti din toate satele şi oraşele din Ţinutul Săcuilor. Eparhiile vor fi cu insistenţă rugate să delege şi să numească preoţi în toate satele cu parohii existente, precum şi în filiile, cari fără întârziere vor fi transformate în parohii, precum şi în alte parohii nou înfiinţate, îngrijindu-se de case parohiale şi de dotarea corespunzătoare nevoilor, a preoţilor şi a slujitorilor bisericilor. Până la ducerea la îndeplinire a acestei organizaţii permanente, să se îngrijească, ca preoţii misionari, cari vorbesc şi ungureşte, să cerceteze cât mai des pe toţi credincioşii români răspândiţi şi izolaţi printre Săcui. Se va stărui, ca toate bisericile să aibă coruri şi biblioteci parohiale, precum şi orice fel de asociaţii şi reuniuni religioase pentru ambele sexe. Amintim aci cu recunoştinţă şi influenţele binefăcătoare pe cari le lasă printre credincioşi vizitaţiunile canonice ale ierarchilor bisericilor. O atenţiune deosebită va trebui dată şi organizării de peregrinagii religioase la una din mănăstirile apropiate. Poate chiar de pe acum sar putea studia şi ideia înfiinţării de mănăstiri româneşti în Săcuime.

Precum vedem, organizarea bisericească din Săcuimeare o importanţă hotărâtoare pentru defensiva cultural românească, dat fiind faptul, precum am dovedit cu alt prilej, că desnaţionalizarea masselor româneşti din Săcuime, s'a făcut şi s'a desăvârşit prin bisericile săcuieşti şi a fost înlesnită prin organizaţia extrem de defectuoasă a bisericilor româneşti.

2. Mijloacele de ordin şcolar-cultural, sunt tot atât de variate. Se va stărui la Ministerul Instrucţiunii, ca în toate oraşele să se înfiinţeze scoale primare, secundare şi profesionale româneşti. Se va da o atenţiune deosebită grădinilor de copii mici, cari vor trebui fără întârziere înfiinţate întoate oraşele şi satele regiunii. In sate se vor deschide peste tot locul, unde avem copii de şcoală români, indiferent de numărul lor, scoale primare româneşti, deasemenea şi în toate satele, unde populaţia le-ar dori. Se vor lua măsuri potrivite pentru combaterea boicotării şcolilor româneşti. Personalul didactic destinat acestui ţinut va fi bine selecţionat şi bine pregătit şi pentru o activitate cultural extraşcolară, menită să lege populaţia şcolărească de cultura românească şi după terminarea şcolii. In schimb se vor face intervenţiile necesare, ca personalul didactic să fie bine retribuit, ca şcolile să fie împroprietărite toate, să aibă peste tot locuinţe corespunzătoare, ca şcoalele să aibă bugete corespunzătoare nevoilor lor reale, să aibă biblioteci şcolare şi populare şi să fie bine înzestrate. Acelaşi personal va fi obligat să înfiinţeze peste tot locul coruri lumeşti şi case de lectură pentru popor şi să dea mână de ajutor preoţilor la organizarea şi instruirea corurilor bisericeşti. Subliniez aci importanţa mare a corurilor şi festivalurilor corale. Nimic nu cucereşte atât de direct şi de frapant ca muzica naţională şi bisericească. Pregătirii muzicale a candidaţilor de preoţi şi învăţători va trebui să i se dea în viitor o atenţiune deosebită. Astra va lua iniţiativa şi va organiza periodic în diferite centre din Săcuime, cursuri pentru conducătorii de coruri bisericeşti şi lumeşti. Credem, că mijloacele material necesare vor fi minime şi vor fi cu plăcere acoperite de diferite servicii ale ministerelor create anume în acest scop. Vor participa în mod obligator la aceste cursuri toţi preoţii şi învăţătorii mai tineri. Cursurile vor fi făcute de către profesorii de muzică ai şcolilor secundare şi normale şi poate şi mai potrivit ar fi, dacă s'ar angaja ca instructor învăţători cu experienţă în organizarea şi conducerea de coruri. Astra se va îngriji, ca tradiţia concursurilor de coruri să nu se piardă. Aceste concursuri se vor ţine cu prilejul adunărilor generale, care se vor ţine de-acum înainte de preferinţă în oraşele din Săcuime şi din părţile periferice înstreinate. Congresele anuale ale Astrei vor contribui astfel efectiv şi fără nici o cheltuială la opera culturală românească din regiunile înstreinate. Cu prilejul congreselor anuale se vor ţine consfătuiri amănunţite cu toţi intelectualii români ai regiunii, se va stabili programul de lucru, se vor alege învăţăminte din experienţele culturale ale trecutului, se vor da instrucţiuni şi îndemnuri de sistemizare şi organizare a defensive culturale, se va aviza la mijloacele cele mai potrivite, se vor lua în considerare succesele realizate, se vor distribui biblioteci populare ş. a. Se vor lua dispoziţii, ca la aceste congrese şi consfătuiri să fie obligată a lua parte întreagă dăscălimea şi preoţimea regiunilor mai apropiate, precum şi întreagă intelectualitatea română locală. Astra va interveni şi va îndemna ca în toate oraşele şi localităţile mai mari ale regiunii să se înfiinţeze universităţi şi atenee populare cu profesori din personalul didactic local. La aceste universităţi populare, predarea materiilor naţionale se va face şi în ungureşte. Se vor face în cadrul universităţilor populare şi cursuri gratuite (sau chiar cu plată) de limba română, pentru începători şi înaintaţi. Experienţa ne arată că aceste universităţi au propăşit peste tot unde s'au înfiinţat. Credem că oamenii încă se găsesc pentru înfiinţarea lor, să se găsească numai iniţiatorul şi animatorul lor din fiecare localitate. Deasemenea credem, că se vor găsi şi destui conferenţiari localnici, cari să facă gratuit apostolat cultural românesc prin satele din Săcuime. Conferenţele se vor ţine de preferinţă cu proiecţiuni luminoase, cu aparatele pe cari le posede azi aproape fiecare şcoală secundară şi în cadrul unor mici festivaluri şcolare şi corale gratuite. Subiectul conferenţelor va fi de preferinţă din domeniul materiilor naţionale : istoria Românilor, geografia României şi literature română. Conferenţele se vor ţine în localităţile înstreinate, la orice întâmplare şi în ungureşte. Cu prilejul acestor festivaluri şi conferenţe se vor înfiinţa şi biblioteci populare, dăruite de Astra sau de Casa Şcoalelor, care împrumută cu bucurie şi seriile de vederi luminoase, care i se cer, din bogata ei colecţiune. Credem că nou înfiinţata Direcţiune a educării poporului va da şi ea întreg sprijinul material la înfăptuirea neîntârziată a acestei propagande. Credem necesar, ca cu prilejul acestor descinderi culturale să rămână în sate şi urme durabile, fie prin înfiinţarea unei biblioteci, fie a unei asociaţii culturale locale, sau cel puţin a unei agenturi a Astrei. Sub impresia sărbătorească a momentului, oamenii, intelectuali şi popor localnic, sunt mai înclinaţi la jertfe morale şi chiar materiale benevole. Evident că Astra va direcţiona întreagă munca aceasta şi dela centru prin intervenţii repetate, dar mai cu seamă prin reorganizarea temeinică a despărţămintelor sale locale şi prin atragerea la această muncă a tuturor factorilor existenţi, în primul rând la oraşe. Nu va neglija în câştigarea de colaboratori la propaganda şi munca culturală nici o instituţie organizată de stat şi particulară. Nu cred, că pentru pornirea acestei activităţi este imediat nevoie de bani mulţi. Se pot face şi fără bani mulţi lucruri frumoase, dacă se câştigă inima şi elanul oamenilor. Lozinca să fie ca, după orice se face, să rămână pe loc o urmă durabilă, un sâmbure, în jurul căruia să lucreze mai departe elementele locale. O jertfă materială mai mare ar cere însă un concurs, care ar trebui făcut, pentru cea mai bună carte de învăţarea limbii române, scrisă pentru cei cari nu ştiu româneşte.Cartea s'ar tipări apoi în zeci de mii de exemplare şi s'ar utiliza la cursurile de învăţarea limbii române. Cred, că o

astfel de carte ar fi necesară şi de actualitate. Sunt însă de părere, cunoscând spiritul negustoresc al Asociaţiilor culturale, ca să nu tipărească Astra cartea, ci s'o concesioneze unui editor, dându-i ca avans o subvenţie pentru tipărire. Sunt convins, că astfel comercializată va însemna chiar un profit material. Bine ar fi dacă s'ar putea, ca Astra să se gândească şi la editarea de gazete locale, precum şi la înfiinţarea de librării româneşti în toate centrele Săcuimii. Acestea din urmă reuşesc aproape totdeauna în cooperare cu Asociaţiile profesionale dăscăleşti şi bisericeşti. Nu cred că se va putea realiza o propagandă serioasă la sate prin radiofonie. Nu mi se pare sosit timpul.  Ar cere investiri mari şi n'ar realiza aproape nimic. In schimb filmelenaţionale ar face servicii bune, mai cu seamă la oraşe.

3. Pe teren economic Astra va da întreg sprijinul ei moral şi va iniţia înfiinţarea de căminuri pentru ucenici, de asociaţii profesionale române, d. ex. reuniuni de comercianţi, reuniuni de meseriaşi români în toate centrele, dându-ie conferenţiari, conducători de coruri ş. a., apoi cooperative române, bănci populare româneşti ş. a. Va atrage atenţia factorilor în drept asupra importanţei, ce ar rezulta pentru defensiva culturală românească prin românizarea complectă a marilor întreprinderi economice de stat, gândindu-ne nu numai la locurile de conducere, ci şi la organele mărunte de execuţie, fie cât de umile acele organe. Intr'o anumită direcţie un simplu uşier sau acar aduce servicii tot atât de preţioase pentru românism, ca şi un şef de serviciu, un muncitor de fabrică sau de uzină, conştient ca şi un director ş. a. Va interveni ca produsele regiei monopolului statului să fie desfăcute şi prin elemente solicitante române, brevetele de beuturi să se dea şi elementului românesc, la eventualele împroprietăriri şi colonizări să se aibă în vedere în primul loc elementul românesc, menit să fortifice rezistenţa naţională. Va interveni ca întreprinderile particulare să nu saboteze infiltrarea şi angajarea de personal român. Precum vedem, şi pe teren economic despărţămintele conştiente ale Astrei, precum şi intervenţia oportună a centrului au un vast teren de muncă pentru afirmarea românească din Săcuime.

4. Mai redusă va fi activitatea Astrei pe teren social-politic. Credem, că o propagandă pentru unităţi politice mici, cu populaţie cât mai amestecată, va servi mai bine, nu numai interesele locale ale populaţiei, dar va fi şi un razim pentru defensiva noastră, bine-înţeles dacă slujbaşii vor fi şi ei animaţi de aceleaşi credinţe şi aspiraţiuni. Credem însă necesară o intervenţie în favorul întrebuinţării cât mai pronunţate a limbii româneşti în administraţie şi în toate serviciile Statului, dacă voim să împedecăm săcuizarea şi demoralizarea elementului românesc, chiar prin organele executive ale Statului român. Nu îndrăsnesc să propun la acest loc o intervenţie la şefii locali ai partidelor politice, pentru formarea unui singur bloc politic românesc, cel puţin pentru nevoile locale, fiindcă nu mi se pare realizabil şi nici destul de oportun. La orice

întâmplare însă ar fi imperios de dorit, ca în combinaţiile lor politice să ţină întotdeauna seamă în primul rând de interesele locale româneşti. Va fi bine să li se amintească, că, mai cu seamă în Săcuime, acţiuni politice nesocotite pot, nu numai să micşoreze procesul de culturalizare românească a regiunii, ci chiar să contracareze, să compromită rezultate pozitive şi să zădărnicească orice perspectivă de propăşire românească. In astfel de împrejurări acţiunile lor politice, cari ar trebui să fie în sprijinul culturii româneşti, pot devein adevărate crime faţă de această cultură. Poate n'ar trebui să le amintesc toate acestea, dacă din nefericire experienţa nu ne-ar fi dovedit, că toate acestea nu numai că sunt posibile, dar chiar consecvent practicate cu o inconştienţă deplorabilă.
In cele precedente m'am silit să propun numai ce mi s'a părut realizabil şi fără jertfe materiale simţitoare din partea Astrei. Ii doresc un singur lucru: să-şi găsească oameni potriviţi, localnici. Bine-înţeles, toate cele schiţate aci ar forma întâia fază a muncii şi a realizărilor, rămânând generaţiile viitoare datoare a desăvârşirii lor.
 Prof. univ. dr. Sabin Oprean, cuvânt la Congresul Cultural ASTRA, Sibiu, 24-26 aprilie 1930, apărut în Revista Transilvania, Anul LXI (1930), nr. 1-6, p. 153-164;
